**R E L A C I O N**

**PËR**

**PROJEKTVENDIMIN**

**PËR**

**KRITERET PËR HARTIMIN E PLANEVE TË MENAXHIMIT SI DHE PËR PËRCAKTIMIN E EKOSISTEMEVE, HABITATEVE DHE LLOJEVE TË FAUNËS SË EGËR ME STATUS MBROJTJEJE.**

**I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Qëllimi i këtij projektvendimi është përcaktimi i kritereve për hartimin e planeve të menaxhimit si dhe për përcaktimin e ekosistemeve, habitateve dhe llojeve të faunës së egër me status mbrojtjeje.

Qëllimi i këtij projektvendimi gjithashtu është të sigurojë ruajtjen e faunës së egër, mbrojtjen, menaxhimin dhe kontrollin e saj, me synimin për të siguruar llojet, popullatat, habitatet, ku kjo faunë e egër jeton, si dhe për të plotësuar kërkesat e saj për ushqim, strehim e shumim, duke siguruar, në të njëjtën kohë, edhe rrugët e saj të shtegtimit.

Shpallen ekosisteme, dhe habitate të mbrojtur edhe ato territore të cilat janë të ndotura nga veprimtaritë ekonomike, modifikimi i të cilave ka ulur, në mënyrë të ndjeshme, aftësinë e funksioneve dhe të proceseve të tyre, si dhe aftësinë për të mbajtur popullata autoktone, të afta për të jetuar.

Këto territore shpallen të tilla me qëllim që të rehabilitohen dhe të kthehen në gjendje natyrore.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektvendimi që paraqesim për shqyrtim dhe miratim është pjesë e Programit Analitik të Projektakteve për vitin 2021, si dhe është në përputhje me programin politik të Këshillit të Ministrave për fushën e veprimtarisë së Ministrisë së Turizmit dhe Mjedisit për mbrojtjen e faunës, dhe biodiversitetit në Shqipëri. Miratimi i këtij projektvendimi kontribuon gjithashtu në zbatimin e masave të parashikuara në Dokumentin e Politikave Strategjike për Mbrojtjen e Biodiversitetit në Shqipëri.

**III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Projektvendimi synon të miratojë kriteret e rregullat kriteret për hartimin e planeve të menaxhimit si dhe për përcaktimin e ekosistemeve, habitateve dhe llojeve të faunës së egër me status mbrojtjeje.

Projektvendimi do të kontribuojë në mbrojtjen dhe menaxhimin e qëndrueshëm të habitateve ekosistemeve dhe llojeve të faunës së egër me status të mbrojtur në Shqipëri.

Aktualisht nga ushtrimi i veprimtarive të ndryshme ekonomike, sic janë ato të përcaktuara në pikën 2, të nenit 8, të ligjit nr. 10006/20008 i ndryshuar, ka territore të cilat janë të ndotura nga këto veprimtari, dhe kanë ndikuar në modifikimin e habitateve dhe ekosistemeve, duke ulur në mënyrë të ndjeshme, aftësinë e funksioneve dhe të proceseve të tyre, si dhe aftësinë për të mbajtur popullata autoktone, të afta për të jetuar.

Për këtë qëllim, këto territore duhet të shpallen si ekosisteme, habitate të mbrojtuara, në mënyrë që ato të rehabilitohen dhe të kthehen në gjendje natyrore.

**IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektvendimi është në përputhje me Kushtetutën e Republikës së Shqipërisë dhe me kuadrin ligjor Kombëtar të fushës së mbrojtjes së natyrës dhe hartohet në zbatim të pikës 5 e nenit 8 të Ligjit Nr.10 006, datë 23.10.2008 “Për mbrojtjen e faunës së egër” i ndryshuar.

**V. VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Projektvendimi nuk synon transpozimin e *acquis communautaire*.

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Projektvendimi është konceptuar në 15 pika.

Projektvendimi konsiston me pjesën kryesore që formulon dispozitën për miratimin e kritereve për hartimin e planeve të menaxhimit si dhe për përcaktimin e ekosistemeve, habitateve dhe llojeve të faunës së egër me status mbrojtjeje, me qëllim zbutjen e ndikimeve negative mbi rrugët e shtegtimit dhe kushtet e shumimit të llojeve të faunës së egër në ekosisteme dhe habitate.

Pika e 2 e projektvendimit përcakton vendosjen e kritereve për hartimin e planet e menaxhimit të ekosistemeve dhe habitateve me status mbrojtur, të cilat ndodhen brenda territorit administrativ të njësive vendore, këto kritere duhet të përfshijnë të paktën: përshkrimin e territorit të habitateve, ekosistemeve; vlerësimin e habitateve, ekosistemeve, vlerat, dhe kërcënimet e tyre; proceset dhe kategoritë e veprimtarive që janë kërcënuese për zonën; masat rregullatorë ose administrative të nevojshme për të shmangur ose pakësuar kërcënimet e identifikuara në ekosistem; masat për menaxhimin e habitatit, ekosistemeve, objektivat e menaxhimit masat dhe veprimet e menaxhimit programet e monitorimit, inventarizimit dhe kërkim shkencor brenda habitateve dhe ekosistemeve.

Planet e menaxhimit do të hartohen nga njësitë e vetëqeverisjes vendore në bashkëpunim me institutet kërkimore-shkencore përkatëse dhe shoqërinë civile, bazuar në kriteret e përcaktuara në pikën 2, të këtij vendimi dhe miratohen nga ministri përgjegjës për faunën. Ato janë 10 vjeçare dhe rishikohen apo përditësohen, sipas nevojës, nga strukturat përgjegjëse për faunën në Ministri. Planet e përditësuara ndjekin të njëjtën procedurë miratimi sipas pikës 3 të këtij vendimi dhe zbatohen nga njësitë e vetëqeverisjes vendore, komuniteti lokal si dhe subjektet që ushtrojnë veprimtaritë e miratuara në territorin përkatës.

Pika e 6 dhe në vazhdim e projektvendimit përcakton se ekosistemet dhe habitatet në kuptim të këtij vendimi, përcaktohen ato territore, ku shtrihen elemente dhe vlera të natyrës së egër, si pyje, kullota, ligatina, sipërfaqe ujore dhe bregdetare, brenda territorit administrativ të njësisë së vetëqeverisjes vendore apo të disa njësive, të cilat janë pronë publike/private. Shpallja e këtyre ekosistemeve dhe habitateve të mbrojtur do të uli ndikimet negative mbi rrugët e shtegtimit dhe kushtet e shumimit të llojeve të faunës së egër.

Propozimi për ti shpallur si të tilla bëhet pranë ministrisë përgjegjëse për faunën nga çdo organ e institucion shtetëror, qendror ose vendor, person juridik ose fizik, shoqatë jofitimprurëse ose komunitet.

Pika 8 përcakton kriteret përzgjedhëse për shpalljen e ekosistemet dhe habitave me status mbrojtjeje, te cilat duhet të plotësojnë njërën nga kriteret si: të ketë diversitet të llojeve me status mbrojtje; të ketë dendësi të ulët të llojeve; të ketë vlera shkencore dhe edukative; të përfaqësohet si bioqendra dhe biokorridore me rëndësi rajonale e vendore; të ketë rrezikshmëri të lartë, të cilat janë kërcënuar nga ndërhyrjet e veprimtarive njerëzore, deri në tjetërsimin e habitateve dhe ekosistemeve; të ketë mundësi për ruajtjen e jetës së egër; të përdoret na llojet shtegtare; të ketë minimumin kritik të madhësisë së habitatit dhe ekosistemit.

Propozimi i shpalljes së ekosistemeve dhe habitateve me status mbrojtjeje publikohet në faqen zyrtare elektronike të ministrisë përgjegjëse për faunën dhe pranë njësisë së vetqeverisjes vendore, që administron territorin ku ndodhet ekosistemi dhe habitati. Pas 20 ditëve nga data e publikimit të propozimit të shpalljes së ekosistemit/habitatit, duke marrë në konsideratë edhe sugjerimet e dhëna gjatë shpalljes së propozimit, ministri përgjegjës për faunën miraton shpalljen e ekosistemit dhe habitatit me status mbrojtje në territorin e propozuar

Shpallja e identifikimi i popullatave si lloje të mbrojtur bëhet në bazë të të dhënave të reja dhe ekzistuese, të siguruara nga strategjia e plani i veprimit të biodiversitetit, nga rrjeti i inventarizimit dhe monitorimit të biodiversitetit, nga burimet ndërkombëtare, dhe nga listat e konventave të cilat Shqipëria i ka aderuar.

Propozimi për shpalljen e llojeve të faunës së egër me statusin e mbrojtur bëhet pranë ministrisë përgjegjëse për faunën nga çdo organ e institucion shtetëror, qendror ose vendor, person juridik ose fizik, shoqatë jofitimprurëse ose komunitet

Pika 13 përcakton kriteret përzgjedhëse për llojet e faunës së egër me status të mbrojtur, nëse plotësojnë, të paktën, njërën prej kritereve të mëposhtme: janë shpallur të mbrojtur nga instrumente ndërkombëtare, ku Republika e Shqipërisë është palë; kanë një status ruajtjeje të pafavorshëm; ka të dhëna të pamjaftueshme statistikore; popullatat kanë pësuar ulje drastike dhe për pasojë paraqitet një rrezik serioz për ruajtjen e mjedisit natyror; shtrirja natyrore e llojeve është zvogëluar dhe ka mundësi të zvogëlohet akoma në të ardhmen e afërt.

Pika e 14 përcakton se llojet e faunës së egër me status mbrojtje miratohen nga ministri përgjegjës për faunën dhe pika 15 ngarkon ministrinë përgjegjëse për faunën dhe njësitë e vetëqeverisjes vendore për zbatimin e këtij vendimi.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e këtij projektvendimi ngarkohet Ministria e Turizmit dhe Mjedisit, njësitë e vetqeverisjes vendore, nëpërmjet njësivë përgjegjëse për mbrojtjen e biodiversitetit pranë bashkive.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektvendimi është hartuar nga Ministria e Turizmit dhe Mjedisit.

Gjithashtu ky projektvendim u dërgohet për mendim Ministrisë së Drejtësisë, Ministrisë së Financave dhe Ekonomisë, Ministrisë së Bujqësisë dhe Zhvillimit Rural dhe Agjencisë për Mbështetjen e Vetëqeverisjes Vendore.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projektvendimi nuk ka efekte financiare shtesë për buxhetin e shtetit.

**M I N I S T R I**

 **Blendi KLOSI**

Punoi: E. Vardhami, Specialist

 I.Çela, Specialist

Miratoi: K. Marika, Drejtor

 E. Tarelli, Drejtor

 A. Karaja, Drejtor i Përgjithshëm

Konfirmoi: A. Kamenica, Sekretar i Përgjithshëm